KOMMISSIONENS FORORDNING (EF) Nr. 2457/97 af 10. december 1997 om udtagning af prøver ved fysisk kontrol af udbenede oksekødsstykker, der er omfattet af eksportrestitutioner

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2321/97 (2), særlig artikel 13, stk. 12,

under henvisning til Rådets forordning (EØF) nr. 386/90 af 12. februar 1990 om kontrol i forbindelse med udførsel af landbrugsprodukter, der giver ret til udbetaling af restitutioner eller andre beløb (3), ændret ved forordning (EF) nr. 163/94 (4), særlig artikel 6, og

ud fra følgende betragtninger:

I henhold til artikel 13 i forordning (EF) nr. 805/68 kan forskellene mellem verdensmarkedspriserne og fællesskabspriserne på de produkter, der er nævnt i artikel 1 i samme forordning, udlignes gennem eksportrestitutioner;

i Kommissionens forordning (EØF) nr. 3665/87 (5), senest ændret ved forordning (EF) nr. 2114/97 (6), er der fastsat fælles gennemførelsesbestemmelser for eksportrestitutioner for landbrugsprodukter;

i Kommissionens forordning (EØF) nr. 3846/87 (7), senest ændret ved forordning (EF) nr. 2333/97 (8), er der fastsat en nomenklatur over eksportrestitutioner for landbrugsprodukter;

under sektor 5 i bilaget til forordning (EØF) nr. 3846/87 om nomenklaturen for oksekød ydes der bl.a. restitutioner for visse udbenede stykker, forudsat at de er emballeret særskilt og har et vist minimumsindhold af magert oksekød;

udtagningen af prøver foregår ikke på samme måde i alle medlemsstater, og hvis bestemmelserne ikke overholdes, bør der være større overensstemmelse mellem konsekvenserne heraf og alvoren af de konstaterede forhold;

udtagningen af kontrolprøver finder i princippet sted ved behandling af udførselsangivelserne eller anvendelse af toldoplagsproceduren;

ved Kommissionens forordning (EF) nr. 2221/95 (9), som ændret ved forordning (EF) nr. 1167/97 (10), er der fastsat gennemførelsesbestemmelser til forordning (EØF) nr. 386/90; nærværende forordning indeholder supplerende gennemførelsesbestemmelser; den fysiske kontrol, der er beskrevet i nærværende forordning for de berørte produkter, er at betragte som fysisk kontrol efter artikel 3 i forordning (EØF) nr. 386/90, hvad angår produkternes art og kendetegn;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Bestemmelserne i denne forordning anvendes ved kontrol med opfyldelse af:

a) kravet om særskilt emballering af udbenede stykker under følgende produktkoder:

- 0201 30 00 9100

- 0201 30 00 9120

- 0201 30 00 9150

- 0202 30 90 9400

b) kravet om et gennemsnitligt minimumsindhold af magert kød i udbenede stykker under følgende produktkoder:

- 0201 30 00 9100

- 0201 30 00 9120

- 0201 30 00 9150

- 0201 30 00 9190

- 0202 30 90 9400

- 0202 30 90 9500.

2. De produkter, der er angivet i stk. 1, findes under sektor 5 i bilaget til forordning (EØF) nr. 3846/87.

Artikel 2

1. Prøven til den fysiske kontrol består af to hele pakker, der udtages to forskellige steder i varepartiet. Den første pakke er bestemt for de kontrolansvarlige myndigheder, og den anden pakke er en reserveprøve, der overgives til toldmyndighederne.

2. Ved et vareparti forstås den produktmængde, for hvilken der foretages godkendelse af den udførselsangivelse, der er nævnt i artikel 3, stk. 1, eller, hvor der kun er tale om oplagring, i artikel 25, stk. 1, i forordning (EØF) nr. 3665/87.

3. I henhold til bestemmelserne i artikel 68 og uanset bestemmelserne i artikel 78 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (11) finder prøveudtagning og kontrol sted ved behandling af de angivelser, der er nævnt i stk. 2 og godkendt.

Artikel 3

1. Ved kontrol med opfyldelse af de krav, der er nævnt i artikel 1, litra a), undersøger toldmyndighederne, om hvert enkelt stykke kød i den første pakke er emballeret særskilt, og om der er mere end et stykke i hver pakke. Hvis disse krav ikke er opfyldt, foretages der en lignende kontrol af reserveprøven.

Hvis der ud af i alt to pakker kun er ét stykke, der ikke er emballeret særskilt, eller hvis kun én emballage indeholder mere end et stykke, betragtes dette ikke som en uregelmæssighed, og restitutionen ydes under forudsætning af, at alle øvrige krav er opfyldt.

Hvis kravene i det foregående afsnit ikke opfyldes, foretages der en korrektion af partiets vægt, som anvendes ved beregningen af eksportrestitutionen. Vægten korrigeres ved at reducere den oplyste nettovægt med en procentsats, der svarer til de ureglementerede stykkers vægtandel af prøvens samlede nettovægt.

2. Ved kontrol med opfyldelse af de betingelser, der er nævnt i artikel 1, litra b), hakkes og blandes hele indholdet i den første pakke for at opnå en homogen prøve til analyse af kødindholdet. Hvis denne prøve ikke overholder de fastsatte procentværdier, undersøges indholdet af den anden pakke på samme måde. Hvis det gennemsnitlige indhold af magert kød i de to pakker ikke lever lever op til, hvad der kræves, ydes der ingen restitution.

Artikel 4

Bestemmelserne i nærværende forordning anvendes ved de fysiske kontroller, der er omhandlet i artikel 5 i forordning (EF) nr. 2221/95, hvad angår produkternes art og kendetegn.

Artikel 5

Denne forordning træder i kraft den 19. januar 1998.

Den finder anvendelse på virksomhed, hvortil den udførselsangivelse, der er nævnt i artikel 3, stk. 1, eller, hvor der kun er tale om oplagring, i artikel 25, stk. 1, i forordning (EØF) nr. 3665/87, godkendes og ledsages af en eksportlicens, der udstedes fra datoen for nærværende forordnings ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. december 1997.

På Kommissionens vegne

Franz FISCHLER

Medlem af Kommissionen

(1) EFT L 148 af 28. 6. 1968, s. 24.

(2) EFT L 322 af 25. 11. 1997, s. 25.

(3) EFT L 42 af 16. 2. 1990, s. 6.

(4) EFT L 24 af 29. 1. 1994, s. 2.

(5) EFT L 351 af 14. 12. 1987, s. 1.

(6) EFT L 295 af 29. 10. 1997, s. 3.

(7) EFT L 366 af 24. 12. 1987, s. 1.

(8) EFT L 323 af 26. 11. 1997, s. 25.

(9) EFT L 224 af 21. 9. 1995, s. 13.

(10) EFT L 169 af 27. 6. 1997, s. 12.

(11) EFT L 302 af 19. 10. 1992, s. 1.